Նիկոլայ Դոսեկին

Նիկոլայ Վասիլևիչ Դոսեկին (ռուս.՝ Николай Васильевич Досекин, մայիսի 7 (19), 1863, Խարկով, Խարկովի նահանգ, Ռուսական կայսրություն - օգոստոսի 11, 1935(1935-08-11), Մոսկվա, ԽՍՀՄ), ռուս գեղանկարիչ-իմպրեսիոնիստ, քանդակագործ, բեմանկարիչ, Գեղարվեստական շրջիկ ցուցահանդեսների ընկերության անդամ, «36 նկարիչներ» (ռուս.՝ «36 художников») ցուցահանդեսային միության անդամ, «Ռուս նկարիչների միության» (ռուս.՝ «Союза русских художников») հիմնադիր։


== Կենսագրություն ==

Նիկոլայ Դոսեկինը ծնվել է 1863 թվականի մայիսի 7-ին (մայիսի 19-ին) Խարկովում՝ ռուս հայտնի լուսանկարիչ, Խարկովում և Մոսկվայում գտնվող լուսանկարչական արվեստանոցների սեփականատեր Վասիլի Դոսեկինի ընտանիքում (1829-1900)։
Վասիլի Դոսեկինի չորս երեխաներից երկուսը դարձել են նկարիչներ: Նիկոլայը մասնավոր դասեր է առել խարկովցի նկարիչ Եգոր Շրեյդերի մոտ, իսկ նրա կրտսեր եղբայրը՝ Սերգեյը (1869-1916), 1894 թվականին ավարտել է Գեղարվեստի կայսերական ակադեմիան։
1879-1894 թվականներին Նիկոլայ Դոսեկինը բնակվել է Մոսկվայում, որտեղ գեղանկարչություն է սովորել Ալեքսանդր Կիսիլյովի բնանկարչության արվեստանոցում։ 1896 թվականին մեկնում է Ֆրանսիա և մինչև 1918 թվականն ապրում Փարիզում՝ շարունակելով ուսումն ու հաճախելով Ելիզավետա Կրուգլիկովայի արվեստանոց։
1888 թվականից անդամակցել է Գեղարվեստական շրջիկ ցուցահանդեսների ընկերությանը։ Դոսեկինի նկարները ցուցադրվել են Ընկերության XVI — XXV, XXVII և XXVIII ցուցահանդեսներում։ 1900 թվականին դարձել է Գեղարվեստական շրջիկ ցուցահանդեսների ընկերության լիիրավ անդամ, սակայն 1901 թվականին դուրս է եկել Ընկերությունից՝ հանդես գալով երիտասարդ նկարիչների հանդեպ ցուցաբերված խտրականության դեմ։ Դրանից հետո Նիկոլայ Դոսեկինը, Ապոլինարի Վասնեցովը, Սերգեյ Վինոգրադովը, Վասիլի Պերեպլյոտչիկովը հիմնադրել են իրենց ցուցահանդեսային միությունը, որը կոչվել է «36 նկարիչներ» (ռուս.՝ «36 художников») (միությանն անդամակցող նկարիչների քանակով)։
«36 նկարիչներ» միությունը 1901-1903 թվականներին կազմակերպում է երկու ցուցահանդեսներ, որից հետո՝ 1903 թվականին, միանում է Սանկտ Պետերբուրգի «Արվեստի աշխարհ» (ռուս.՝ «Мир искусства») միության հետ՝ ստեղծելով Ռուս նկարիչների միությունը, որի համահիմնադիրներից մեկն էլ եղել է Նիկոլայ Դոսեկինը։
1918 թվականին Նիկոլայ Դոսեկինը վերադարձել է Ռուսաստան և 1919-1921 թվականներին գլխավորել Դոնի Ռոստովի նկարիչների կոոպերատիվը։ 1922-1925 թվականներին համագործակցել է Մոսկվայի տնայնագործական թանգարանի հետ։
Նիկոլայ Դոսեկինը մահացել է 1935 թվականի օգոստոսի 11-ին Մոսկվայում։


== Պատկերասրահ ==

		
		
		
		
		
		
		
		
		


== Մատենագրություն ==
Досекин Николай Васильевич // Государственная Третьяковская галерея. Каталог живописи XVIII – начала ХХ века (до 1917 года). Каталог / Директор Государственной Третьяковской галереи народный художник РСФСР, член-корреспондент Академии художеств СССР Ю. К. Королёв. — М.: Издательство «Изобразительное искусство», 1984. — 720 с. — 20 000 экз.


== Ծանոթագրություններ ==


== Արտաքին հղումներ ==
Моя жизнь с Крымовым Н. П. (воспоминания дочери Н. В. Досекина) // Николай Петрович Крымов художник и педагог. Статьи, воспоминания. — М.: Издательство Академии Художеств СССР, 1960. — 263 с.
«Досекин Николай Васильевич в Энциклопедия живописи и графики «Art каталог»» (ռուսերեն)։ Վերցված է 2012-10-27 
«Досекин Николай Васильевич в справочнике русского и советского искусства «Артру.инфо»» (ռուսերեն)։ Արխիվացված է օրիգինալից 2012-12-28-ին։ Վերցված է 2012-10-27